ଗତ ମାସର ଶେଷ ଭାଗରେ ବିହାରର କୃଷକମାନେ ନଭେମ୍ବର୨୯-୩୦ କିଷାନ୍ ମୁକ୍ତି ମାର୍ଚ୍ଚ ପାଇଁ ଦିଲ୍ଲୀର ଆନନ୍ଦ ବିହାର ଷ୍ଟେସନ୍ ବାହାରେ ଛିଡ଼ା ହୋଇଥିଲେ। ଏଠାରେ ପ୍ରଦତ୍ତ ଭିଡ଼ିଓରେ ସେମାନେ ନିଜର ଚିନ୍ତା ଏବଂ ଆଶା ବିଷୟରେ କହୁଛନ୍ତି।
ଶହ ଶହ ଚାଷୀ- ମହିଳା ଓ ପୁରୁଷ , ତାଙ୍କ ସହ କିଛି ଛୋଟ ପିଲା - ବିହାରର ବିଭିନ୍ନ ଗାଁରୁ ୧୩୨୫୭ ଜନସାଧାରଣ ଟ୍ରେନ୍ ଧରି ୨୦୧୮ ନଭେମ୍ବର ୨୯ ତାରିଖ ଅପରାହ୍ଣ ୨ଟାରେ ପୂର୍ବ ଦିଲ୍ଲୀର ଆନନ୍ଦବିହାର ଟର୍ମିନାଲରେ ପହଞ୍ଚିଥିଲେ। ଏହି ୯୯୦ କିଲୋମିଟର ଯାତ୍ରା ପାଇଁ ପ୍ରାୟ ୧୬ ଘଣ୍ଟା ସମୟ ଲାଗିଥିଲା।
ସେଦିନ ସକାଳେ ମଧ୍ୟ ବହୁ କୃଷକ ଅନ୍ୟ ଟ୍ରେନ୍ଗୁଡ଼ିକରେ ଆସି ପହଞ୍ଚିଥିଲେ। ସେମାନେ ଆମକୁ ସେମାନଙ୍କର ଦାବି, ସମସ୍ୟା, ବର୍ଷା ନିର୍ଭର କୃଷି ଏବଂ ମରୁଡ଼ି ପରି ବହୁ ଦିନରୁ ସମାଧାନ ହୋଇପାରୁନଥିବା ପ୍ରସଙ୍ଗ, ବଜାରରେ ସେମାନଙ୍କ ଉତ୍ପାଦର ମୂଲ୍ୟ ବଢ଼ୁ ନଥିବା ବେଳେ ଡିଜେଲ୍ ଏବଂ ସାରର ଦାମ୍ ବଢ଼ିବା ସମ୍ପର୍କରେ କହିଥିଲେ। ସେମାନଙ୍କ ସନ୍ତାନମାନଙ୍କ ପାଇଁ ଭଲ ଶିକ୍ଷା କିମ୍ବା ପରିବାର ପାଇଁ ସାଧାରଣ ସ୍ବାସ୍ଥ୍ୟ ସେବା ଯୋଗାଇବା ଯେ କେତେ କଷ୍ଟକର ସେକଥା ସେମାନେ କହୁଥିଲେ।
